**דאלאס מאבריקס** (באנגלית: **Dallas Mavericks**, מוכרת גם בכינוי **מאבס** (**Mavs**)), היא קבוצת כדורסל מהעיר דאלאס שבטקסס, ארצות הברית, המשחקת בליגת ה-NBA. הקבוצה משובצת בבית הדרום-מערבי שבאזור המערב, ומארחת את משחקיה הביתיים באולם אמריקן איירליינס סנטר.

מאז עונת הבכורה שלה בליגה, 1980/1981, זכתה הקבוצה פעמיים באליפות המערב (2006 ו-2011), ופעם אחת באליפות ה-NBA ‏(2011).

היסטוריה
--------

### 1978–1981: הקמת הקבוצה

בשנת 1978 התעניין איש העסקים גרן אקרדט באפשרות לגייס הון על מנת להעביר קבוצת כדורסל לדאלאס. במסגרת הניסיונות הוא נפגש עם דון קרטר, איש עסקים מקומי, שהתעניין ברעיון כמחווה לאשתו, לינדה, ששיחקה כדורסל בהיותה בתיכון. בסופו של דבר אקרדט ויתר על הרעיון, אך קרטר החליט להמשיך ולנסות. במקביל, נורם סונג'ו, נשיא קבוצת באפלו ברייבס החל להתעניין, גם הוא באפשרות להעביר קבוצת כדורסל לעיר. קרטר וסונג'ו ניסו לרכוש את קבוצת מילווקי באקס ואת קנזס סיטי קינגס, אך ללא הצלחה. בעקבות כך החליטו השניים לשנות אסטרטגיה ולנסות לשכנע את הנהלת הליגה להרחיב את הליגה ולהוסיף קבוצה נוספת. העובדה שלטקסס היו כבר שתי נציגות בליגה (סן אנטוניו ויוסטון) והעובדה שעונת 1978/79 הסתיימה בחוסר רווחיות (18 מתוך 22 הקבוצות הפסדיו כסף ואחוזי הצפייה ירדו משמעותית) הובילו את הנהלת הליגה לסרב בתחילה לבקשה. למרות הסירוב הראשוני, במהלך משחק האולסטאר של 1979 הודיע הקומישינר, לארי אובראיין, על הצטרפותן הצפויה של שתי קבוצות לליגה בעונת 1980/81.

דיק מוטה, שאימן את הוושינגטון בולטס בעונת 1977/78 וזכה עמה באליפות, מונה להיות מהמאמן הראשי של הקבוצה החדשה. בדראפט של שנת 1980 בחרה הקבוצה בקיקי ואנדוויי, אך השחקן סירב לשחק בקבוצה הצעירה ולאחר חודש נשלח בטרייד לדנוור נאגטס יחד עם בחירת סיבוב ראשון תמורת שתי בחירות דראפט עתידיות. בחירות אלו הביאו לקבוצה מאוחר יותר את רולנדו בלאקמן (1981) וסם פרקינס (1984). במשחק הבכורה ניצחו המאבריקס את סן אנטוניו ספרס בתוצאה 103:92, אך עד לסיום העונה הצליחה הקבוצה לנצח רק עוד 14 משחקים וסיימה במאזן 67:15.

הדראפט של שנת 1981 הביא לקבוצה שלושה שחקנים שלהם חלק משמעותי בהצלחת הקבוצה בשנים הבאות: הפורוורדים מארק אגוויר וג'יי וינסנט, והקלע רולנדו בלאקמן. בעונתה השנייה בליגה שיפרה הקבוצה את מאזנה ב-13 ניצחונות וסיימה במאזן 54:28.

### 1982–1990: מאבקי הפלייאוף

מגמת השיפור של הקבוצה נמשכה גם בשנים הבאות. את פגרת האולסטאר של עונת 1982/83 הגיעה הקבוצה במאזן 24:25, אך לא הצליחה לשמור על המומנטום עד סיום העונה אותה סיימה במאזן 44:38. שיפור של עשרה ניצחונות לעומת העונה הקודמת. הדראפט של שנת 1983 הביא לקבוצה את דרק הרפר, ששיחק במדי המאבריקס במשך עשר עונות. את עונת 1983/84 סיימה הקבוצה, לראשונה, במאזן חיובי, 39:43. במהלך העונה הפך אגווייר לשחקן הראשון במועדון שמשתתף במשחק האולסטאר ואת העונה סיים עם ממוצע של 29.5 נקודות למשחק (מקום שני בליגה). בסיום העונה מוקמה הקבוצה במקום הרביעי במערב וערכה הופעת בכורה בפלייאוף, בו הצליחה לנצח את סיאטל סופרסוניקס בארבעה משחקים בסיבוב הראשון, אך נכנעה ללוס אנג'לס לייקרס בסיבוב השני. סם פרקינס, שהצטרף לקבוצה בדראפט של שנת 1984, נבחר לחמישיית הרוקיז של העונה ובלאקמן ייצג את הקבוצה במשחק האולסטאר. בסיום העונה הקבוצה שיפרה את מאזנה בניצחון נוסף והעפילה בשנית לפלייאוף. המאבריקס ניצחו במשחק הראשון בסדרה מול פורטלנד טרייל בלייזרס לאחר הארכה כפולה, אך הפסידו בשלושת המשחקים הבאים והודחו בסיבוב הראשון.

דאלאס אירחה את אירועי האולסטאר של 1986 ובלאקמן שוב ייצג את הקבוצה. בהופעתה השלישית ברציפות בפלייאוף ניצחה הקבוצה את יוטה ג'אז בסיבוב הראשון ועלתה להתמודד מול הלייקרס. הלייקרס ניצחו בסדרה בשישה משחקים, אך ארבעה מתוכם הוכרעו בפער של ארבע נקודות או פחות. בעונה הבאה השיגה הקבוצה את המאזן הטוב ביותר שלה, עד כה, כשסיימה במאזן 27:55 וסיימה לראשונה בראשות הבית המרכז-מערבי. במשחק הפלייאוף הראשון ניצחה הקבוצה את סיאטל סופרסוניקס בפער של 22 נקודות, אך הפסידה בשלושת המשחקים הבאים והודחה כבר בסיבוב הראשון. בעקבות ההדחה המפתיעה התפטר דיק מוטה מאימון הקבוצה ובמקומו מונה ג'ון מקלאוד, שאימן את פיניקס סאנס במשך 11 עונות.

המאבריקס איבדו את ראשות הבית לדנוור נאגטס, אך במהלך עונת 1987/88 רשמה הקבוצה מספר רב של הישגים – אגווייר וג'יימס דונלדסון שיחקו במשחק האולסטאר, בלאקמן קלע את הנקודה ה-10,000 בקריירה ורוי טארפלי זכה בסיום העונה בתואר השחקן השישי. בפלייאוף הדיחו את הרוקטס בארבעה משחקים ואת דנוור בשישה ולראשונה העפילו לגמר המערב. בגמר פגשו את הלייקרס, הסדרה נמשכה לאורך שבעה משחקים, אך לבסוף הוכרעה לטובת הצהובים-סגולים.

רצף ההצלחות של הקבוצה נקטע בעונת 1988/89 אותה סיימה הקבוצה במאזן שלילי (44:38) ולראשונה מאז 1982/83 לא נכנסה לפלייאוף. עונה לאחר מכן סבלה הקבוצה מאי שקט – לאחר שישה משחקים בלבד נעצר טארפלי בעקבות נהיגה בשכרות והתנגדות למעצר. ב-11 משחקיה הראשונים הצליחה לנצח רק חמישה ובעקבות כך פוטר מקאוד ובמקומו מונה ריצ'י אדובאטו שהיה עוזרו. הקבוצה הגיעה לפלייאוף אך הודחה בסוויפ על ידי פורטלנד. הייתה זאת הופעת הפלייאוף האחרונה של הקבוצה עד לשנת 2001.

### 1990–1998: בנייה מחדש

תחילת שנות התשעים הביאה עימה שינויים לקבוצה – פרקינס עזב את הקבוצה ועבר לשחק בלייקרס. פאט ליבר, שהגיע לקבוצה בתחילת העונה, נמצא לאחר פחות משבועיים בברכו, פציעה שסיימה עבורו את העונה. מאוחר יותר נפצע גם טארפלי בברכו וגם הוא סים את העונה מוקדם. נוסף על הפציעה, במהלך חודש מרץ נעצר שוב בעקבות נהיגה בשכרות והושעה מהליגה. את עונת 1990/91 סיימה הקבוצה במקום האחרון בליגה. לאחר סיום העונה נעצר טארפלי שוב על נהיגה בשכרות והושעה מהליגה לצמיתות. ברד דייוויס נאלץ לפרוש ממשחק בשל פציעה בגב במהלך חודש ינואר. באותו חודש עבר ליבר ניתוח נוסף בברכו שסיים עבורו את העונה ובסיום העונה עמד מאזן הניצחונות על 22 בלבד.

לקראת עונת 1992/93 החלה הקבוצה בתהליך של בנייה מחדש. רולנדו בלאקמן, קלע הנקודות המוביל בתולדות המועדון, נשלח בטרייד לניו יורק ניקס תמורת בחירת סיבוב ראשון ויחד עמו עזב גם הרב ויליאמס. הפציעה של ליבר השביתה אותו לאורך כל העונה ונקודת האור היחידה של הקבוצה היה דרק הארפר, שקלע 18.3 נקודות בממוצע. במהלך הדראפט של 1992 בחרה הקבוצה את ג'ים ג'קסון, אך יכלה להציע לו חוזה לחצי עונה בלבד והוא שיחק רק 28 משחקים בעונת הבכורה. באמצע חודש ינואר עמד מאזן הקבוצה על 27:2, דבר שהוביל לפיטוריו של המאמן אדובאטו. המאבריקס התקרבו לקביעת המאזן הגרוע ביותר בתולדות הליגה, שנקבע על ידי פילדלפיה 76' בעונת 1972/73 (73:9). החתמתו של ג'קסון בתחילת מרץ סייעה לקבוצה לנצח 7 מ-21 המשחקים האחרונים ולסיים במאזן 71:11.

ג'ייסון קיד הבחירה הגבוה של דאלאס וכוכב הקבוצה בין השנים 1994–1996 ו-2008–2012
לאחר העונה הכושלת מינתה הקבוצה את קווין באקנר למאמן וצירפה את הרוקי ג'מאל משבורן שנבחר בדראפט ה-NBA 1993. הקבוצה ניצחה רק משחק אחד מ-24 המשחקים הראשונים בעונה ובסיום חודש ינואר עמד מאזנה על 40:3. שיפור קטן ביכולות הקבוצה בחודשיים הבאים סייע לה לסייע במאזן 69:13. בעקבות זאת פוטר באקנר בסיום העונה. בדראפט ה-NBA 1994 הצטרף לקבוצה ג'ייסון קיד, שהפך יחד עם ג'קסון ומשבורן לשלישיית ה-ג'יי (על שם האות הראשונה בשמם הפרטי), שלישייה שהובילה את הקבוצה בעונות הבאות. בעונתו הראשונה הוביל קיד את הליגה בטריפל דאבלים, משבורן קלע 24.1 נקודות בממוצע וג'קסון הוסיף 25.7 נקודות, אך פציעה השביתה אותו מחודש פברואר ועד לסיום העונה. בסיום העונה רשמו המאבריקס שיפור דרמטי במאזנם, כשסיימו את העונה עם 36 ניצחונות, השיפור הגדול ביותר בתולדות הקבוצה.

ההתקדמות של הקבוצה נעצרה בעונת 1995/96. טארפלי הושעה שוב מהליגה עקב שימוש בסמים, הפעם הושעה לצמיתות. משבורן הספיק לקחת חלק ב-18 משחקים בלבד בטרם נפצע בברכו, פציעה שהשביתה אותו עד לסיום העונה. קיד נבחר לחמישייה הפותחת במשחק האולסטאר, השחקן הראשון בתולדות הקבוצה שנבחר לחמישייה וסיים את העונה במקום השני בממוצע האסיסטים למשחק. למרות הישגים אלו הצליחה הקבוצה לנצח רק 26 משחקים. בסיום העונה הוחלף מונה ג'ים קלמונס למאמן במקום דיק מוטה. במקביל, דון קרטר, הבעלים של הקבוצה מיום הקמתה, מכר אותה לקבוצת משקיעים בראשות רוס פרוט.

עונה לאחר המכירה עברה הקבוצה שינוי גדול – לא פחות מ-27 שחקנים שונים שיחקו במדי הקבוצה במהלך העונה. הרוקי סמאקי ווקר היה השחקן היחיד שפתח וסיים את העונה בקבוצה. המהלך הראשון היה טרייד בו הועברו קיד, טוני דומאס ולורן מאייר לפיניקס סאנס תמורת מייקל פינלי, סם קאסל ואיי. סי. גרין. במהלך חודש פברואר מונה דון נלסון לתפקיד הג'נרל מנג'ר של הקבוצה. שבוע לאחר המינוי שחררה הקבוצה את פרד רוברטס ואוליבר מילר ושלחה את משבורן בטרייד למיאמי היט תמורת סשה דנילוביץ', מרטין מורספ וקורט תומאס. בהמשך העונה ביצעה הקבוצה טרייד נרחב עם ניו ג'רזי נטס במסגרתו העבירה הקבוצה את ג'קסון, קאסל, כריס גאטלינג, ג'ורג' מקלאוד ואריק מונטרוז תמורת שון בראדלי, אד אובנון, חאליד ריבס ורוברט פק שהצטרפו לקבוצה. השינויים התכופים בסגל הקבוצה הקשו על בניית סגל יציב ואת העונה סיימה הקבוצה עם 24 ניצחונות בלבד. עונה לאחר מכן ירד המאזן עוד ועמד על 20 ניצחונות בלבד.

### 1998–2018: עידן דירק נוביצקי

הדראפט של 1998 היווה נקודת מפנה עבור הקבוצה – עסקה משולשת שכללה דאלאס, מילווקי באקס ופיניקס סאנס הובילה להחתמתם של סטיב נאש והרוקי דירק נוביצקי. העונה הראשונה, שהייתה קצרה בשל שביתת השחקנים הסתיימה במאזן 31:19, אך לראשונה מזה עשור הקבוצה סיימה את משחקי הבית במאזן חיובי (10–15). בינואר 2000 הועברה הבעלות על הקבוצה למיליונר מארק קיובן תמורת 285 מיליון דולר. אישיותו הצבעונית והתנהגותו, שלעיתים הייתה שנויה במחלוקת, משכו תשומת לב גדולה מצד התקשורת וסייעו להגדיל את החשיפה והפופולריות של הקבוצה.

בעונת 2000/01 סיימה הקבוצה במאזן 29:53 ואחרי עשור של היעדרות, חזרה להשתתף בפלייאוף. ברגע האחרון של חלון ההעברות ביצעה הקבוצה טרייד גדול עם וושינגטון ויזארדס – המאבריקס העבירו את כריסטיאן לייטנר, יוברט דייוויס, קורטני אלכסנדר ואית'ן תומאס שנבחר בדראפט תמורת ג'וואן הווארד, קלווין בות' ואובינה אקיזי. בנוסף צירפה הקבוצה את ואנג ג'ג'ה הסיני. בסיבוב הראשון של הפלייאוף גברה הקבוצה 2:3 על יוטה ג'אז, אך הודחה סיבוב לאחר מכן על ידי סן אנטוניו ספרס בחמישה משחקים.

 דירק נוביצקי, קפטן הקבוצה וכוכב הקבוצה בין השנים 1998–2019
אחרי ההפסד למיאמי היט בסדרת הגמר של עונת 2005/2006, בה הובילה דאלאס 2:0, קיוו בקבוצה לשחזר את ההישג. המאבריקס החלו את עונה 2006/2007 עם ארבעה הפסדים רצופים, אך לאחר מכן השיגה הקבוצה 52 ניצחונות מתוך 57 המשחקים הבאים, וסיימה את העונה במאזן 67:15 (השישי בטיבו בהיסטוריית הליגה), שהיה גם המאזן הטוב ביותר בליגה באותה שנה. דירק נוביצקי היה השחקן המצטיין בדאלאס וזכה בתואר MVP של העונה הסדירה, והפורוורד ג'וש הווארד הצטיין וזכה להיבחר למשחק האולסטאר של ה-NBA. ברבע גמר הפלייאוף התמודדה דאלאס מול גולדן סטייט ווריורס, שסיימה במקום השמיני במערב והודרכה על ידי דון נלסון. הווריורס הציבו שמירה הדוקה על נוביצקי, ובזכות כך הצליחו להפתיע ולנצח בסדרה בתוצאה 4:2.

במהלך עונת 2007/2008 חזר לקבוצה ג'ייסון קיד, במסגרת עסקת חילופי שחקנים עם ניו ג'רזי נטס שכחלק ממנו עברו לנטס דווין האריס, שתי בחירות סיבוב ראשון בדראפטים עתידיים ושחקני משנה נוספים. המאבריקס הצליחו להגיע לפלייאוף בסוף עונה זו לאחר שהשלימו עונה שמינית ברצף עם מאזן של מעל 50 ניצחונות לעונה. גם בעונה זו הודחה הקבוצה בסיבוב הראשון של הפלייאוף, הפעם לאחר הפסד 1:4 לניו אורלינס הורנטס.
יום לאחר ההדחה פוטר המאמן אייברי ג'ונסון, וב-9 במאי 2008 שכרה דאלאס את שירותיו של המאמן הוותיק ריק קרלייל.

עונת 2010/2011 הייתה הטובה ביותר בתולדות הקבוצה. הקבוצה עלתה לפלייאוף וניצחה את פורטלנד טרייל בלייזרס 4:2, את לוס אנג'לס לייקרס 4:0, ובגמר המערב את אוקלהומה סיטי ת'אנדר 4:1. דאלאס עלתה לסדרת הגמר מול מיאמי היט, שבשורותיה כיכבו לברון ג'יימס, דוויין וייד וכריס בוש, ניצחה 4:2 וזכתה באליפות ראשונה. דירק נוביצקי נבחר ל-MVP של סדרת הגמר.

בעונת 2011/2012 סיימו דאלאס במאזן 36:30 ובמקום השביעי במערב. בפלייאוף נפגשו המאבריקס נגד אוקלהומה סיטי ת'אנדר בהנהגת קווין דוראנט וראסל וסטברוק. המאבריקס הפסידו לת'אנדר בסוויפ. שבמשחק הראשון קולע דוראנט סל ניצחון על שחקן המאבריקס שון מריון.

בעונה שלאחר מכן, עונת 2012/2013 עזבו שחקני המפתח של הקבוצה, ג'ייסון קיד וג'ייסון טרי לניו יורק ניקס ולבוסטון סלטיקס בהתאמה. למרות זאת החתימו לצד נוביצקי את או. ג'יי. מאיו שישחק ככינור שני לנוביצקי, אשר שיחק רק 53 משחקים עקב פציעות. עונה זו הסתיימה במאזן של 41:41 ומקום 10 במערב.

בעונת 2013/2014 התחזקו המאבריקס משמעותית בהחתמת שחקני מפתח חשובים כדוגמת חוסה קלדרון, מונטה אליס, סמואל דלמברט ודווין האריס. בנוסף לכך החתימו דאלאס את השחקן הישראלי גל מקל לשלוש שנים. ובכך נהפך מקל לשחקן הישראלי השני ב-NBA. בעונה זו סיימו המאבריקס במקום השמיני במערב ובמאזן 49:33. בסיבוב הראשון נפגשו נגד המדורגת הראשונה במערב, סן אנטוניו ספרס. שני המשחקים הראשונים הסתיימו במאזן 1:1. כאשר במשחק השלישי שחקן המאבריקס וינס קרטר קלע שלשת ניצחון והעניק למאבריקס יתרון 2:1 בסדרה. למרות זאת דאלאס הודחו על ידי הספרס בשבעה משחקים. בסיום העונה ערכה דאלאס שינויים גדולים בסגל השחקנים – חוסה קלדרון, שיין לארקין, סמואל דלמברט ו-ויין אלינגטון הועברו לניו יורק ניקס תמורת טייסון צ'נדלר, שחזר לקבוצה וריימונד פלטון. בנוסף, הוחתם צ'נדלר פארסונס על חוזה לשלוש עונות. השינויים בסגל נמשכו גם במהלך העונה – בחודש דצמבר החתימה הקבוצה את ראז'ון רונדו מבוסטון סלטיקס והעבירה תמורתו את ג'מיר נלסון, ג'יי קראודר וברנדן רייט. לצורך ביצוע ההעברה הסכים נוביצקי לקיצוץ של 15 מיליון דולר בשכרו. המעבר של רונדו הביא עמו ציפיות גדולות, אך במהלך העונה הסתכסך עם המאמן ובמהלך הסיבוב הראשון של הפלייאוף הודח מסגל הקבוצה. בסיום הסיבוב הודחה הקבוצה על ידי יוסטון רוקטס בחמישה משחקים.

בעונת 2014/2015 סיימה הקבוצה המקום ה-7 במערב עם מאזן 50:32 ועלתה לפלייאוף שם הפסידה בסיבוב הראשון בתוצאה 4:1 ליריבתה הטקסנית, יוסטון רוקטס. בעונת 2015/2016 סיימה הקבוצה במקום ה-6 במערב עם מאזן 42:40. גם בעונה זו הפסידה הקבוצה בסיבוב הפלייאוף הראשון בתוצאה 4:1, הפעם לאוקלהומה סיטי ת'אנדר.

לאחר שגם בעונת 2016/2017 דאלאס לא הגיעה לפלייאוף, בקיץ 2017 היא צירפה מספר שחקנים בהם סת' קרי, הריסון בארנס ונרלנס נואל. על אף ההחתמות החדשות, דאלאס סיימה את העונה במאזן שלילי, ולא העפילה לפלייאוף.

בפברואר 2018 חשפו כתבי ספורטס אילוסטרייטד כי במשך שנים שררה במועדון תרבות ארגונית קלוקלת אותה הוביל טרדמה אוסרי שכיהן כמנכ"ל הקבוצה בשנים 1997–2015. במהלך אותן שנים ביצעו אנשי הנהלה בקבוצה שורה ארוכה של הטרדות ותקיפות מיניות כלפי לפחות שש נשים.

### 2018–הווה: בהובלת לוקה דונצ'יץ'

בדראפט 2018 בחרה דאלאס את טריי יאנג בבחירה החמישית, ומיד העבירה אותו בטרייד לאטלנטה הוקס תמורת לוקה דונצ'יץ' – אשר נבחר שלישי. בנוסף דאלאס בחרה בבחירה ה-13 את ג'יילן בראנסון. כבר בעונתו הראשונה בליגה הראה דונצ'יץ' יכולת גבוהה מאוד, והיה לשחקן המוביל של דאלאס, כשבסיום העונה הוא זכה בפרס "רוקי השנה ב-NBA". בסיום אותה עונה, פרש סמל הקבוצה דירק נוביצקי, לאחר 21 עונות רצופות בדאלאס. בפברואר 2019 ביצעה הקבוצה טרייד עם ניו יורק ניקס, בו קיבלה את קריסטפס פורזינגיס, טים הארדוויי הבן, טריי ברק וקורטני לי, תמורת דיאנדרה ג'ורדן, דניס סמית', וסלי מת'יוז ובחירות עתידיות בדראפט. העברתו של פורזינגיס לדאלאס התגלתה כמוצלחת, כשדונצ'יץ' ופורזינגיס חברו יחד לצמד חזק שהוביל את דאלאס לפלייאוף לאחר מספר שנים בהן הקבוצה לא הצליחה. בעונת 2019/2020 דונצ'יץ' נבחר לחמישייה הפותחת של משחק האולסטאר ובסוף העונה נבחר לחמישיית העונה ראשונה. המאבריקס פגשו בסיבוב הראשון את לוס אנג'לס קליפרס והפסידו את הסדרה בתוצאה 4–2. בקיץ 2020 העבירה דאלאס את סת' קרי לפילדלפיה 76', וקיבלה בתמורה את ג'וש ריצ'רדסון וטיילר ביי.

במהלך עונת 2021/2022, העבירו המאבריקס בטרייד את קריסטאפס פורזינגיס לוושינגטון וויזארדס ביחד עם בחירת דראפט, בתמורה לספנסר דינווידי ודאביס ברטנס. לוקה דונצ'יץ' שנבחר פעם נוספת לאולסטאר ולחמישייה הראשונה של העונה, הוביל יחד עם ג'יילן בראנסון את המאבריקס למקום הרביעי במערב ולפלייאוף הNBA פעם נוספת. דונצ'יץ' נפצע במשחק האחרון של העונה פציעה קלה, ובעקבותיה החמיץ את שני המשחקים הראשונים של הפלייאוף נגד היוטה ג'אז. בהובלת בראנסון, דאלאס הצליחה לנצח את המשחק הראשון, ולאחר חזרתו של דונצ'יץ' ניצחה את הסדרה בתוצאה 4-2. המאבס המשיכו להציג יכולת טובה בסיבוב השני, כאשר ניצחו את הפיניקס סאנס הפייבוריטית לאליפות ובעלת המאזן הטוב בליגה, בסדרה של שבעה משחקים. המאבס העפילו לראשונה מאז עידן נוביצקי לגמר המערב, אולם הפסידו לגולדן סטייט ווריורס בסדרה בת חמישה משחקים, בתוצאה 4-1.

בקיץ 2022, העבירה דאלאס בטרייד את הבחירה ה-22 בדראפט, ביחד עם בובאן מאריאנוביץ', מרקיז כריס, טריי בורק וסטרלינג בראון ליוסטון רוקטס, בתמורה לסנטר כריסטיאן ווד.

בדצמבר 2023, מארק קיובן מכר את מרבית המניות שלו בקבוצה למרים אדלסון תמורת 3.7-3.8 מיליארד דולר,אך ישאר אחראי בקבוצה על העניינים המקצועיים בקבוצה.

פירוש השם
---------

הפירוש המילולי של המילה "Maverick" הוא חיית משק ללא סימון בעלות (מספר, רצועה וכדומה). הפירוש המטפורי דומה במשמעותו למלה "נון-קונפורמיסט", שמבטאת מישהו שמסרב להיכנע למוסכמות ולהזדהות עם קבוצה מסוימת. המילה נטבעה על ידי פוליטיקאי וחוואי ממדינת טקסס בשם סמואל אוגוסטוס מאבריק (1803–1870), שסירב לסמן את חיות המשק שלו, והכריז בעלות על כל החיות הלא מסומנות באזור.

לוגואים
-------

* לוגו הקבוצה הראשי בין השנים 1980–1993לוגו הקבוצה הראשי בין השנים 1980–1993
* לוגו הקבוצה הראשי בין השנים 1993–2001לוגו הקבוצה הראשי בין השנים 1993–2001
* לוגו הקבוצה הראשי מאז שנת 2001לוגו הקבוצה הראשי מאז שנת 2001

מאמני הקבוצה
------------

הנתונים מעודכנים לסוף עונת 2022/2023:

| מאמן | שנים | עונה סדירה | פלייאוף | הישגים |
| --- | --- | --- | --- | --- |
| משחקים | ניצחונות | הפסדים |  % הצלחה | משחקים | ניצחונות | הפסדים |  % הצלחה |
| דיק מוטה | 1980–1987 | 574 | 267 | 307 | 0.465 | 28 | 11 | 17 | 0.393 | — |
| ג'ון מקלאוד | 1987–1989 | 175 | 96 | 79 | 0.549 | 17 | 10 | 7 | 0.588 | — |
| ריצ'י אדובאטו | 1989–1993 | 264 | 94 | 170 | 0.356 | 3 | 0 | 3 | 0.000 | — |
| גאר הרד | 1993 | 53 | 9 | 44 | 0.170 | — | — | — | — | — |
| קווין באקנר | 1993–1994 | 82 | 13 | 69 | 0.159 | — | — | — | — | — |
| דיק מוטה (2) | 1994–1996 | 164 | 62 | 102 | 0.378 | — | — | — | — | — |
| ג'ים קלמונס | 1996–1997 | 98 | 28 | 70 | 0.286 | — | — | — | — | — |
| דון נלסון | 1997–2005 | 590 | 339 | 251 | 0.575 | 43 | 19 | 24 | 0.442 | — |
| אייברי ג'ונסון | 2005–2008 | 264 | 194 | 70 | 0.735 | 47 | 23 | 24 | 0.489 | זכייה בפרס מאמן העונה (2006) |
| ריק קרלייל | 2008–2021 | 1,033 | 555 | 478 | 0.537 | 71 | 33 | 38 | 0.465 | זכייה באליפות ה-NBA‏ (2011) |
| ג'ייסון קיד | 2021–הווה | 164 | 90 | 74 | 0.549 | 18 | 9 | 9 | 0.500 | — |

מנהלי הקבוצה (ג'נרל מנג'רים)
----------------------------

| ג'נרל מנג'ר | תקופה | הישגים |
| --- | --- | --- |
| נורם סונג'ו | 1980–1996 | – |
| קית' גרנט | 1996 | – |
| פרנק זקאנלי | 1996–1997 | – |
| דון נלסון | 1997–2005 | – |
| דוני נלסון | 2005–2021 | זכייה באליפות ה-NBA‏ (2011) |
| ניקו האריסון | 2021–הווה | – |

הישגים ופרסים
-------------

### שיאים למשחק בודד

**נקודות**: *73*, לוקה דונצ'יץ' מול אטלנטה הוקס, 27 בינואר 2023.

**ריבאונדים**: **28**, פופאי ג'ונס מול אינדיאנה פייסרס, 9 בינואר 1996.

**אסיסטים**: **25**, ג'ייסון קיד מול יוטה ג'אז, 8 בפברואר 1996.

**חטיפות**: **10**, מייקל פינלי מול פילדלפיה 76', 23 בינואר 2001.

**חסימות**: **13**, שון בראדלי מול פורטלנד טרייל בלייזרס, 7 באפריל 1998.

### שיאי קריירה בקבוצה

* הנתונים מעודכנים לסוף עונת 2022/2023, ומתייחסים לעונה הסדירה בלבד.

|  |  |  |  |  |  |  |  |
| --- | --- | --- | --- | --- | --- | --- | --- |
| **נקודות:*** 1. דירק נוביצקי – 31,560
* 2. רולנדו בלאקמן – 16,643
* 3. מארק אגוויר – 13,930
* 4. דרק הרפר – 12,597
* 5. מייקל פינלי – 12,389
 | **ריבאונדים:*** 1. דירק נוביצקי – 11,489
* 2. ג'יימס דונלדסון – 4,589
* 3. סם פרקינס – 3,767
* 4. שון בראדלי – 3,340
* 5. מייקל פינלי – 3,245
 | **אסיסטים:*** 1. דרק הרפר – 5,111
* 2. בראד דייוויס – 4,524
* 3. ג'ייסון קיד – 4,211
* 4. דירק נוביצקי – 3,651
* 5. סטיב נאש – 2,919
 | **חטיפות:*** 1. דרק הרפר – 1,551
* 2. דירק נוביצקי – 1,210
* 3. ג'ייסון קיד – 954
* 4. מייקל פינלי – 748
* 5. ג'ייסון טרי – 735
 | **חסימות:*** 1. דירק נוביצקי – 1,281
* 2. שון בראדלי – 1,250
* 3. ג'יימס דונלדסון – 615
* 4. אריק דמפיר – 546
* 5. קורט נימפיוס – 475
 |  |  |  |

### פרסים אישיים

|  |  |  |  |  |  |  |  |
| --- | --- | --- | --- | --- | --- | --- | --- |
| **MVP של העונה הסדירה*** דירק נוביצקי – 2007

**MVP של סדרת הגמר*** דירק נוביצקי – 2011

**רוקי השנה*** ג'ייסון קיד – 1995
* לוקה דונצ'יץ' – 2019

**מאמן השנה*** אייברי ג'ונסון – 2006

**השחקן השישי של העונה*** רוי טארפלי – 1988
* אנטואן ג'יימיסון – 2004
* ג'ייסון טרי – 2009
 | **חמישיית העונה הראשונה*** דירק נוביצקי – 2005–2007, 2009
* לוקה דונצ'יץ' – 2020–2023

**חמישיית העונה השנייה*** דירק נוביצקי – 2002, 2003, 2008, 2010, 2011

**חמישיית העונה השלישית*** דירק נוביצקי – 2001, 2004, 2012
* סטיב נאש – 2002, 2003

**חמישיית ההגנה השנייה*** דרק הרפר – 1987, 1990
* טייסון צ'נדלר – 2011
 | **חמישיית הרוקיז הראשונה*** ג'יי וינסנט – 1982
* סם פרקינס – 1984
* רוי טארפלי – 1987
* ג'מאל משבורן – 1994
* ג'ייסון קיד – 1995
* לוקה דונצ'יץ' – 2019

**חמישיית הרוקיז השנייה*** ג'וש הווארד – 2004
* מרקיז דניאלס – 2004
* יוגי פרל – 2017
* דניס סמית' – 2018
 | **שחקנים במשחק האולסטאר*** מארק אגוויר – 1984, 1987, 1988
* רולנדו בלאקמן – 1985–1987, 1990
* ג'יימס דונלדסון – 1988
* ג'ייסון קיד – 1996, 2010
* כריס גאטלינג – 1997
* מייקל פינלי – 2000, 2001
* דירק נוביצקי – 2002–2012, 2014, 2015, 2019
* סטיב נאש – 2002, 2003
* ג'וש הווארד – 2007
* לוקה דונצ'יץ' – 2020–2024
* קיירי אירווינג – 2023

**מאמנים במשחק האולסטאר*** דון נלסון – 2002
* אייברי ג'ונסון – 2006
 |  |  |  |  |

### שחקנים שמספר גופייתם הוצא לגמלאות

| מספר | שחקן | עמדה | שנים בקבוצה | שנת הפרשה |
| --- | --- | --- | --- | --- |
| **12** | דרק הרפר | רכז | 1983–1994, 1996–1997 | 2018 |
| **15** | בראד דייוויס | רכז | 1980–1992 | 1992 |
| **22** | רולנדו בלאקמן | קלע | 1981–1992 | 2000 |
| **24** | קובי בראיינט | קלע | – | 2020 |
| **41** | דירק נוביצקי | פאוור פורוורד | 1998–2019 | 2022 |

1. ↑  בערב מותו של בראיינט הודיעו המאבריקס על הוצאתו לגמלאות של מספר '24', אותו לבש בראיינט, על אף שמעולם לא שיחק בקבוצה.

סגל שחקנים בעונת 2023/2024
--------------------------

| סגל דאלאס מאבריקס |
| --- |
| **שחקנים** | **מידע נוסף** |
| 

| עמדה | # | ארץ | שם | גובה | תאריך לידה | אוניברסיטה/מדינת מוצא |
| --- | --- | --- | --- | --- | --- | --- |
| PG | 0 | אוסטרליהאוסטרליה |  דנטה אקסום  | 1.96 מטרים | 13 ביולי 1995 | אוסטרליה |
| SG | 1 | ארצות הבריתארצות הברית |  ג'יידן הארדי  | 1.91 מטרים | 5 ביולי 2002 | — |
| C | 2 | ארצות הבריתארצות הברית |  דרק לייבלי  | 2.16 מטרים | 12 בפברואר 2004 | אוניברסיטת דיוק |
| PF/C | 7 | קנדהקנדה |  דווייט פאוול  | 2.08 מטרים | 20 ביולי 1991 | אוניברסיטת סטנפורד |
| SG/SF | 8 | אוסטרליהאוסטרליה |  ג'וש גרין  | 1.96 מטרים | 16 בנובמבר 2000 | אוניברסיטת אריזונה |
| SG | 9 | קנדהקנדה |  איי. ג'יי. לוסון  | 1.98 מטרים | 15 ביולי 2000 | אוניברסיטת קרוליינה הדרומית |
| SG/SF | 10 | ארצות הבריתארצות הברית |  טים הארדוויי הבן  | 1.96 מטרים | 16 במרץ 1992 | אוניברסיטת מישיגן |
| PG | 11 | ארצות הבריתארצות הברית |  קיירי אירווינג  | 1.88 מטרים | 23 במרץ 1992 | אוניברסיטת דיוק |
| SF/PF | 18 | קנדהקנדה |  אוליבייה-מאקסנס פרוספר  | 2.01 מטרים | 3 ביולי 2002 | אוניברסיטת מרקט |
| PF/C | 21 | ארצות הבריתארצות הברית |  דניאל גאפורד  | 2.08 מטרים | 1 באוקטובר 1998 | אוניברסיטת ארקנסו |
| SF/PF | 25 | ארצות הבריתארצות הברית |  פי. ג'יי. וושינגטון  | 2.01 מטרים | 23 באוגוסט 1998 | אוניברסיטת קנטקי |
| PF/C | 42 | גרמניהגרמניה |  מקסי קליבר  | 2.08 מטרים | 29 בינואר 1992 | גרמניה |
| SF/PF | 55 | ארצות הבריתארצות הברית |  דריק ג'ונס  | 1.98 מטרים | 15 בפברואר 1997 | UNLV |
| PG/SG | 77 | סלובניהסלובניה |  לוקה דונצ'יץ'  | 2.01 מטרים | 28 בפברואר 1999 | סלובניה |
| PF/C | 88 | ארצות הבריתארצות הברית |  מרקיף מוריס  | 2.06 מטרים | 2 בספטמבר 1989 | אוניברסיטת קנזס |
| PG | 00 | ארצות הבריתארצות הברית |  ברנדון ויליאמס (**כ**)  | 1.88 מטרים | 22 בנובמבר 1999 | אוניברסיטת אריזונה |
| SF/PF | 3 | ארצות הבריתארצות הברית |  אלכס פאדג' (**כ**)  | 2.03 מטרים | 6 במאי 2003 | אוניברסיטת פלורידה |
| SF/PF | 13 | ארצות הבריתארצות הברית |  גרג בראון (**כ**)  | 2.01 מטרים | 1 בספטמבר 2001 | אוניברסיטת טקסס |

 | **מאמן:**
ארצות הבריתארצות הברית ג'ייסון קיד

---

**מקרא*** **ק** - קפטן
* **כ** - שחקן החתום על חוזה כפול
* **ד** - בחירת דראפט שטרם הוחתמה
* **ח** - שחקן חופשי שחוזהו בקבוצה הסתיים
* **\*** - בית ספר תיכון

---

סגל הקבוצה באתר הרשמי 
עודכן בתאריך: 4 במרץ 2024 |

קישורים חיצוניים
----------------

ויקישיתוף מדיה וקבצים בנושא **דאלאס מאבריקס** בוויקישיתוף
* 

* אתר האינטרנט הרשמי של דאלאס מאבריקס (באנגלית)
* דאלאס מאבריקס, ברשת החברתית אקס (טוויטר)
* דאלאס מאבריקס, באתר אנציקלופדיה בריטניקה (באנגלית)

הערות שוליים
------------

1. ↑  Archive: A look back at the birth of the Dallas Mavericks, 1 May 2005
2. ↑  באותו הזמן הסיבוב הראשון של הפלייאוף התקיים בשיטת הטוב מחמישה
3. ↑  השחקן נבחר על ידי הקבוצה בדראפט של 1999, אך השלטונות הסינים הערימו קשיים על תהליך ההעברה והוא הצטרף לקבוצה רק עונה לאחר מכן
4. ↑  הסיבוב הראשון של הפלייאוף התנהל בשיטת "הטוב מ-5"
5. ↑  צ'נדלר ופלטון לדאלאס, קלדרון ולארקין לניקס, באתר וואלה!‏, 25 ביוני 2014
6. ↑  צ'נדלר פארסונס בדרך לדאלאס, יוסטון תשווה?, באתר וואלה!‏, 10 ביולי 2014
7. ↑  שרון דוידוביץ', המפץ הגדול: ראג'ון רונדו עובר לדאלאס, באתר ynet, 19 בדצמבר 2014
8. ↑  דירק נוביצקי ויתר על מיליונים - וסלל את דרכו של רייג'ון רונדו לדאלאס, באתר כלכליסט, 21 בדצמבר 2014
9. ↑  רייג'ון רונדו בחוץ עד להודעה חדשה: "הוא לא יישאר בדאלאס", באתר וואלה!‏, 23 באפריל 2015
10. ↑  Exclusive: Inside the Corrosive Workplace Culture of the Dallas Mavericks, ספורטס אילוסטרייטד, 20 בפברואר 2018
11. ↑  מרים אדלסון רוכשת את דאלאס מאבריקס ממארק קיובן, באתר וואלה!, ‏2023-11-29
12. ↑  המובילים הסטטיסטיים של הקבוצה, באתר basketball-reference.com

| קבוצות ליגת ה-NBA |
| --- |
| האזור המזרחי | האזור המערבי |
| **הבית האטלנטי** | **הבית המרכזי** | **הבית הדרום־מזרחי** | **הבית הצפון־מערבי** | **הבית הפאסיפי** | **הבית הדרום־מערבי** |
| בוסטון סלטיקס | שיקגו בולס | אטלנטה הוקס | דנוור נאגטס | גולדן סטייט ווריורס | דאלאס מאבריקס |
| ברוקלין נטס | קליבלנד קאבלירס | שארלוט הורנטס | מינסוטה טימברוולבס | לוס אנג'לס קליפרס | יוסטון רוקטס |
| ניו יורק ניקס | דטרויט פיסטונס | מיאמי היט | אוקלהומה סיטי ת'אנדר | לוס אנג'לס לייקרס | ממפיס גריזליס |
| פילדלפיה 76' | אינדיאנה פייסרס | אורלנדו מג'יק | פורטלנד טרייל בלייזרס | פיניקס סאנס | ניו אורלינס פליקנס |
| טורונטו ראפטורס | מילווקי באקס | וושינגטון ויזארדס | יוטה ג'אז | סקרמנטו קינגס | סן אנטוניו ספרס
 |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n82253456
* VIAF: 140751910
* WorldCat: lccn-n82253456

 |